Hu rrapurtat li hemm konfużjoni fil-Libja dwar il-votazzjoni minn membri tal-Kungress Ġenerali biex jagħżlu prim ministru ġdid. F’artiklu bit-titlu “Il-Libja għandha żewġ Prim Ministri”, Libya Herald tirraporta li ftit siegħat wara li ġie elett in-negozjant Ahmed Maetig, l-aġent president m’aċċettax il-ħatra tiegħu fi kwistjoni dwar jekk il-votazzjonijiet ta’ wara kienux legali. L-ewwel Deputat President Ezzidden Al-Awami, ppresida is-sessjoni li rat lil Maetig (xellug) jirbaħ 113-il vot – sebgħa inqas minn kemm kellu bżonn biex isir prim ministru. Al Awami mbagħad għalaq il-proċeduri. Dawn reġgħu infetħu mit-tieni Deputat President, Saleh Makhzoum, u fit-tieni votazzjoni Maetig ġab 121 vot – wieħed aktar milli kellu bżonn. Makhzoum iddikjara lil Maetig elett u tah il-ġurnament tal-ħatra. Iżda l-Prim Ministru ad interim, Abdullah Al-Thinni (lemin), irrifjuta li jagħraf il-legalità tal-elezzjoni ta’ Maetig u Ezzidden Al-Awami ordnalu jibqa’ fis-setgħa. F’ittra lil Thinni, li tpoġġiet fuq il-website tal-Prim Ministru, Awami qal li fl-unika sessjoni tal-Kungress li kienet kostiotuzzjonalment legali, Maetig ġab 113-il vot li ma kienux biżżejjed gaih biex isir Prim Ministru. Konsegwentament, Thinni kellu jibqa’ bħala aġent Prim Ministru  sakemm il-Kungress jivvota għal PrimMinistru skont id-Dikjarazzjoni Kostrituzzjonali tal-2011.